દ્વારકાદાસનાં છ પુત્રો અને પાંચ પુત્રીઓ. પુત્રીઓ સાસરવાસી. પણ છ પુત્રો, એમની પત્નીઓ અને એમનાં સંતાનો – આવું પચીસ-ત્રીસ માણસોનું કુટુંબ એક જ રસોડે જમે. દ્વારકાદાસના મરણ પછી જ્યેષ્ઠ પુત્ર ત્રિકમદાસ પરિવારના વડા અને પચીસ-ત્રીસ માણસો એકસાથે રહેતા હોવા છતાં ત્રિકમદાસનો શબ્દ એ આખરી શબ્દ. એમનો શબ્દ કોઈથી ન ઉથાપાય. પુષ્ટિમાર્ગીય મરજાદી વૈષ્ણવ કુટુંબ એટલે ભોજન ટાણે ભલે સૌ સાથે ન હોય, પણ શયનની આરતી ટાણે અચૂક હાજર રહેવાની પારિવારિક પરંપરા, ત્રિકમદાસ એટલાં બધાં નાણાં કમાયા કે નેપિયન સી રોડ ઉપર ત્રણ માળનો અને ત્રેવીસ શયનખંડવાળો બંગલો બનાવ્યો. આ બંગલાના આરસના સ્તંભો ઇટાલીથી ખાસ બનાવડાવીને મગાવ્યા. બંગલાનું નામ જય દ્વાર.